SKRIFTLIG FORESPØRGSEL E-2151/01

af Stavros Xarchakos (PPE-DE) til Rådet

(20. juli 2001)

Om: Tyrkiets trusler

Ifølge dokument nr. 9120 af 13. juni 2001 med titlen honouring of obligations and commitment by Turkey (som godkendtes den 28. juni 2001 af Europarådets Parlamentariske Forsamling), nægter Tyrkiet Det Økumeniske Patriarkat retten til frit at disponere over sin faste ejendom og tillader ikke Patriarkatet at modtage gaver i form af fast ejendom; endvidere har den tyrkiske stat eksproprieret en del af dets formue. Hvad angår den græske befolkning på Imvros og Tenedos (øer som på grundlag af Lausanne-traktaten, som Tyrkiet underskrev i 1923, skulle have haft et system med selvstyre), udgør de tilbageblevne indbyggere af græsk afstamning et antal på knapt 250 ud af de 3 000, der boede på øerne i 1965, og der er desuden importeret 7 000 til 8 000 tyrkiske tilflyttere.

Foruden at Tyrkiet praktiserer denne undertrykkelse af landets ikke-muslimske indbyggere, gentog den tyrkiske udenrigsminister I. Cem i en tale, der blev udsendt på tv-kanalen CNN-Turk, sine trusler om en tyrkisk reaktion, hvis Cypern blev optaget i EU. Disse trusler blev også fremsat af den tyrkiske minister med ansvar for cypriotiske anliggender, Sükrü Sina Gürel, der den 2. juli 2001 ankom til den nordlige del af Cypern, som er besat af det tyrkiske militær. Dagen inden Gürels trusler havde den tyrkiske landbrugsminister Hüsnü Yusuf Gökalp i et interview til pseudostatens avis, Kibris erklæret, at energiproblemet i det besatte område ville kunne løses ved bygning af et atomkraftværk i dette område.

Hvordan stiller Rådet sig til Europarådets rapport, der fordømmer Tyrkiet? Hvad mener Kommissionen om de vedvarende trusler fra tyrkiske regeringsembedsmænd mod Cypern, som er ansøgerland til EU og medlem af FN? Agter Rådet at anmode de tyrkiske officielle repræsentanter om at afstå fra enhver form for handlinger og erklæringer, der ikke alene afslører hensigter om destabilisering af det sydøstlige Middelhavsområde men også ville kunne resultere i en miljøkatastrofe uden fortilfælde, eftersom bygning af reaktorer i jordskælvstruede områder er forbundet med åbenlyse risici?

Svar

(6. december 2001)

EU har i forbindelse med politiske dialogmøder og navnlig på det seneste møde i associeringsrådet over for Tyrkiet klart tilkendegivet, at EU forventer, at landet opfylder alle sine internationale forpligtelser, især på menneskerettighedsområdet, herunder Den Europæiske Menneskerettighedsdomstols afgørelser. De prioriteter, som EU har anført i tiltrædelsespartnerskabet, omfatter også garanti for og overholdelse af de rettigheder og frihedsrettigheder, der er nedfældet i den europæiske konvention til beskyttelse af menneskerettigheder.

Tyrkiet er ved gentagne lejligheder blevet orienteret om EU's holdning til Cypern-spørgsmålet nemlig på det Europæiske Råds møder i Helsingfors og i Nice, inden for rammerne af tiltrædelsespartnerskabet under overskriften Forstærket politisk dialog og politiske kriterier samt i forbindelse med de politiske dialogmøder med landet. EU giver sin fulde støtte til FN's generalsekretær i hans bestræbelser på at finde en samlet løsning på Cypern-problemet under hensyntagen til FN's Sikkerhedsråds resolutioner og på at nå frem til en vellykket afslutning på den proces, der blev indledt i december 1999. EU er ligeledes bekendt med indholdet af resolution 1256 (2001) om Tyrkiets overholdelse af medlemsforpligtelserne, som Europarådets Parlamentariske Forsamling vedtog på sit 23. møde den 28. juni 2001.

Spørgsmålet om opførelse af en atomreaktor i den nordlige del af Cypern har ikke været taget op i Rådet.